Lav et referat af nedenstående tekst:

Tekst:
Tirsdag mødte endnu et hold nye værnepligtige op på Aalborg Kaserner til den første dag - blandt andet 20-årige Rasmus Mørk Hoppe, der gerne vil prøve noget lidt andet i sit sabbatår. - I stedet for at skulle direkte videre, gad jeg godt prøve noget, der måske satte nogle udfordringer i gang, og så vil jeg gerne se, om det måske kan blive til noget mere også, forklarer han. Regeringen har afsat 143 milliarder over de næste 10 år til at styrke Forsvaret, og her skal nogle af pengene går til at styrke værnepligten, som man ønsker at gøre længere. Samtidig skal der være flere værnepligtige, end der er i dag. Spænding og udfordringer Førstedagen var fyldt med logistik og læring. De nye værnepligtige blev registreret og fik hver tildelt en hel del udstyr og påklædning, ligesom de også skulle have styr på de allerførste kommandoer. - Jeg er spændt, jeg glæder mig til at se, hvad vi skal resten af dagen. Jeg har hørt at de første uger her skulle være ret lange, erkender Rasmus Mørk Hoppe. Men du er klar til det? - Ja, det er jeg! - Jeg tror det bliver nogle sjove men også hårde fire måneder. Jeg er sikker på, jeg nok skal få nogle gode venner herinde, som jeg også kommer til at snakke med i flere år fremover, konstaterer han. Du kan se hele inslaget med Rasmus Mørk Hoppe og de andre værnepligtige herunder: Sidste år begyndte 4616 værnepligtige i Forsvaret, hvilket er omkring 1500 færre end for 15 år siden. Interessen for at gøre karriere i forsvaret er dog stigende. I hvert fald blandt de 243 nye værnepligtige, der tirsdag mødte ind på Aalborg Kaserner. - Jeg synes det er spændende at skulle udfordre sig selv fysisk og ikke mentalt. Det bliver selvfølgelig også mentalt udfordrende her, men ikke som når vi læser bøger på uni, og det er ikke noget for min smag lige nu, konstaterer Emily Clemens. - Jeg forventer at få flyttet nogle grænser, det bliver hårdt, og at jeg presser mig selv. Noget jeg godt kunne have brugt i min skoletid, som jeg måske kan lære her, siger Viktor Merkur Kroner håbefuldt. Vigtigt med et stærkt forsvar Hos Forsvaret håber man, at flere af de værnepligtige efterfølgende har lyst til at gøre tjeneste som professionelle soldater, og derfor er de fire måneders værnepligt også med til at vise de mange muligheder frem. - Det bliver udviklende, det bliver spændende. Det bliver for mange af dem en ny hverdag, hvor nogle ting er i mere faste rammer end normalt, og samtidig får de også en læringskurve op ad, hvor vi får bibragt dem en hel masse færdigheder, der er til gavn for Forsvaret og samfundet men også for dem selv, forklarer Mads Gamskjær Hansen, der er kaptajn i Trænregimentet, Aalborg Kaserner. Hvor vigtigt er det, at mange af dem har lyst til at blive hængende? - Det er rigtig vigtigt, nu vil jeg ikke udtale mig for meget, men vi har jo en sikkerhedspolitisk situation i verden lige nu, der gør, at vi har behov for et stærkt forsvar.

Referat:
Der var en lettere nervøs summen i lokalerne på Aalborg Kaserner, hvor et nyt hold værnepligtige forventningsfuldt strømmede ind.